ไฟแนนเชียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

PLE ขายที่ดินได้กำไร 2.5 ล้านบาท
คณะกรรมการบริษัท เพาเวอร์ไลน์ เอ็นจิเนียริ่ง (PLE) มีมติให้บริษัทขายที่ดินที่ไม่ได้ใช้ในการดำเนินงานของบริษัท รวม 8 โฉนด เนื้อที่รวม 589 ตารางวา อ.ปากเกร็ด จ.นนทบุรี ให้แก่ น.ส.ดุจดาว โรจนมงคล ในราคา 29 ล้านบาท ซึ่งเป็นราคาที่สูงกว่าราคาประเมินและราคาทางบัญชีจำนวน 26.5 ล้านบาท และทำให้บริษัทมีกำไรจำนวน 2.5 ล้านบาท
SAT เพิ่มทุน 40 ล้านบาท
บริษัท สมบูรณ์ แอ๊ดวานซ์ เทคโนโลยี (SAT) แจ้งว่า คณะกรรมการมีมติให้เพิ่มทุนจดทะเบียน 40 ล้านบาท เป็น 340 ล้านบาท โดยจัดสรรหุ้นจำนวน 25 ล้านหุ้น รองรับการใช้สิทธิตามใบแสดงสิทธิในการซื้อหุ้นเพิ่มทุนที่โอนสิทธิได้ (SATT1) ที่เสนอขายให้แก่ผู้ถือหุ้นเดิม และ 15 ล้านหุ้นขายให้แก่นักลงทุนเฉพาะเจาะจง (พีพี)
ทั้งนี้ SATT1 มีอายุไม่เกิน 2 เดือน อัตราการใช้สิทธิ 1 ต่อ 1 ราคาแปลงสภาพเป็นหุ้นสามัญ 14 บาท 
ส่วนเงินที่ได้จากการเพิ่มทุนครั้งนี้เพื่อรองรับโครงการขยายกำลังการผลิตในโรงหล่อเหล็กแห่งใหม่ (ICP2 Project) ของบริษัทย่อยชื่อ อินเตอร์เนชั่นแนล แคสติ้งโปรดักส์ และเพื่อเพิ่มศักยภาพในการลงทุนเพิ่มเติมในช่วงระยะ 13 ปีข้างหน้า 
ฟิทช์คงเครดิต ภัทร A
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวที่ “A(tha)” แนวโน้มอันดับเครดิตมีเสถียรภาพ และอันดับเครดิตภายในประเทศระยะสั้นที่ “F2(tha)” ของบริษัทหลักทรัพย์ ภัทร (PHATRA) หลังจากที่บริษัทได้ประกาศแผนการปรับโครงสร้างกิจการของบริษัท ซึ่งอาจทำให้มีการโอนกลุ่มธุรกิจด้านการลงทุนของภัทรไปยังบริษัทโฮลดิงที่จัดตั้งขึ้นมาใหม่ 
แนวโน้มอันดับเครดิตมีเสถียรภาพของภัทร สะท้อนถึงความแข็งแกร่งของเงินกองทุนและสภาพคล่องที่สูงของบริษัท แต่ผลประกอบการของบริษัทอาจผันผวนตามสภาวะและมูลค่าการซื้อขายของตลาดหุ้น เพราะยังมีความเสี่ยงจากสภาวะเศรษฐกิจและตลาดการเงินที่อาจอ่อนแออย่างต่อเนื่อง